SA se veldwerk en middelkolwers gee reekssege aan Sri LankaDie foto is tydens Sondag se wedstryd geneem. Foto: AP Photo/Themba Hadebe Sri Lanka se oorwinning kan grootliks toegeskryf word aan die swak veldwerk van die Proteas, en die kolwers wat ook in die middel van die kolfbeurt die spoor byster geraak het. Die Proteas het tussen die 14de en 18de boulbeurte met vier paaltjies vir slegs 28 lopies in 24 balle verloor. Suid-Afrika, wat besluit het om eerste te kolf, het desondanks ŉ stewige 169/5 in sy beurt behaal met Sri Lanka (170/5) wat die Proteas se telling met een bal van hul toegelate 20 boulbeurte verbygesteek het. Dit is maklik om ná die wedstryd kommentaar te lewer, maar dit was ŉ kolwerskolfblad soos min met die bal wat gelyk en sonder streke van die blad af deurgekom het. Ná die goeie begin moes ŉ SA telling van so 190-200 lopies darem op die telbord gepryk het. De Villiers het sy kolfbeurt versigtig begin en eers met sy 16de bal ŉ grenshou geslaan en toe 12 balle later sy tweede. Daarna het hy losgetrek. Hy het twee viere en drie sesse in sy kolfbeurt geslaan. De Villiers se pragbeurt is ondersteun deur goeie vertonings van die aanvangskolwer Reeza Hendricks (41 van 34 balle) en die spraaksame paaltjiewagter, Mangaliso Mosehle, wat 32 lopies in 15 balle aangeteken het. Hy het in die laaste boulbeurt drie van die eerste vier balle oor die tou vir sesse geslaan. Die speler van die wedstryd was Niroshan Dickwella, Sri Lanka se aanvangskolwer, wat 68 van 51 balle aangeteken het. Hy is ook aangewys as speler van die reeks. Maar die speler wat Woensdagaand vir Sri Lanka se oorwinning gesorg het, was ongetwyfeld Seekkuge Prasana wat 37 van net 16 balle aangeteken het. Dit het drie grenshoue en drie sesse ingesluit en die onervare Suid-Afrikaanse boulers kon hom teen die einde eenvoudig nie aan bande lê nie. Suid-Afrika het ŉ rampspoedige tyd in die veld gehad. Nie net is Lungi Ngidi, die speerpunt van die boulaanval, met ŉ beseerde heup van die veld af nie, maar die Proteas het boonop ses vangkanse verbrou. In Suid-Afrika se sesde boulbeurt was daar ŉ “driekuns” en is drie vangskote in drie balle laat val. Die ongelukkige bouler was Wayne Parnell wat selfs die derde vangkans nie kon benut nie. Imran Tahir het die beste van die Proteas se boulers gevaar. Hy het met ŉ groot gejuig van die volgepakte Nuweland 3/18 geneem. Die grootste vreugde het egter van die Sri Lankane gekom wat ná die vernederende toetsreeks darem die T20-reeks gewen en ŉ trofee het om huis toe te neem. ♦ Die fokus verskuif nou na die eendagreeks wat Saterdag (10:00) in Port Elizabeth begin. Sri Lanka se oorwinning in die T20-reeks sal hulle baie selfvertroue vir die reeks gee.